Zeppelinfeltet

Zeppelinfeltet (på tysk Zeppelinfeld eller Zeppelinwiese) er en stor arena, parkslette og paradeplass i den sørøstlige delen av den tyske byen Nürnberg. Anlegget ble brukt som hovedarena for det tyske nazipartiet NSDAPs rikspartidager, store årlige partikongresser, fra 1933 til 1938. Zeppelinfeltet lå øst for
Grosse Strasse, som var planlagt som den sentrale aksen i arrangementskomplekset. Det består i dag av et stort felt, en hovedtribune og et tribuneanlegg. Zeppelinfeltet måler 312 x 285 meter og er større enn tolv fotballbaner. Det hadde plass til 200 000 tilskuere. I vår tid holdes det blant annet konserter her. 

Historikk
Zeppelinfeltet var plassen for de store paradene under rikspartidagene. Både halvmilitære partienheter som SA (Sturmabteilung), SS (Schutzstaffel), RAD (Reichsarbeitsdienst) såvel som de væpende styrker i Wehrmacht og de politiske lederne benyttet området i sine teatralske masseopptog og hyllester av «føreren» Adolf Hitler, partileder og rikskansler i det nazistiske Tyskland.

Zeppelinfeltet fikk navnet i 1909 etter en landing av et av grev Zeppelins luftskip samme året. I 1920 etablerte Nürnberg kommune en sports- og fritidspark her.  

I 1933 og 1934 gjennomførte nazistene sine store partiarrangementer med tre midlertidige tre tribuner her. I 1935 og 1936 var imidlertid den tyske arkitekten og nazisten Albert Speers stenbygninger klare.

Etter andre verdenskrig ble feltet brukt for paradeplass for den amerikanske hæren og til motorsportarrangementer. Nurnberg American High School brukte dessuten området som fotballbane. I dag brukes stedet til pop- og rockekonserter. Hovedtribunen er også en del av anlegget rundt  i Norisring racerbane.

 Zeppelintribunen 
Zeppelintribunen (på tysk Zeppelinhaupttribüne) var hovedtribune på Zeppelinfeltet. Den ble bygd i årene fra 1935 til 1937 etter Albert Speers tegninger. Han formet bygningen etter modell av Pergamonalteret, et monumentalalter fra gresk oldtid som stod utstilt i Pergamonmuseet i Berlin, og den skulle tjene som eksempel på nasjonalsosialistisk statsarkitektur. Tribunen holdt seg hovedsakelig intakt under hele andre verdenskrig.  

22. april 1945 holdt amerikanske styrker en seiersparade på Zeppelin-feltet og hakekorsdekoren ble sprengt i lufta som et symbol på at nazi-epoken var slutt. I 1967 fjernet byen Nürnberg en del av pilarene av sikkerhetshensyn. Senere ble også sidetårnene fjernet.

Se også
 Arrangementsområdene under Rikspartidagene i Nürnberg, anleggene for de tyske nazistenes partikongresser og massemønstringer på 1930-tallet

Eksterne lenker
 Om rikspartidag-anleggene (på engelsk)

Kategori:Det tredje rike
Kategori:Nürnberg
Kategori:Nasjonalsosialistisk arkitektur

de:Reichsparteitagsgelände#Zeppelinfeld und Zeppelinhaupttribüne